กสิกรชวนหลบทอง-หุ้นสวิงพักเงินตราสารหนี้
บลจ.กสิกรไทย ชวนพักเงินลงทุนกองทุนตราสารหนี้ หลบตลาด หุ้น ทอง ผันผวน ส่ง 4 กองทุนใหม่ จ่าย 2.6-3.20% ต่อปี
18 เม.ย. 2556

บลจ.กสิกรไทย ชวนพักเงินลงทุนกองทุนตราสารหนี้ หลบตลาด หุ้น ทอง ผันผวน ส่ง 4 กองทุนใหม่ จ่าย 2.6-3.20% ต่อปี
น.ส.ยุพาวดี ตู้จินดา ผู้ช่วยกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า ภาวะตลาดหุ้นและทองคำที่มีความผันผวนอยู่ในขณะนี้ แม้ว่าจะเป็นความผันผวนในระยะสั้นๆ  แต่แนะนำให้รอดูสถานการณ์ไปก่อน โดยสามารถเลือกพักเงินกับกองทุนตราสารหนี้แบบกำหนดอายุโครงการ ซึ่งมีความเสี่ยงไม่สูงมากและให้โอกาสรับผลตอบแทนในระดับที่น่าพอใจ 
บลจ.กสิกรไทย เปิดขายกองทุนตราสารหนี้ 4 กองทุน ระหว่างวันที่ 17-22 เม.ย.นี้ โดยคัดสรรตราสารหนี้ทั้งในและต่างประเทศ อาทิ ตราสารหนี้รัสเซีย กาตาร์ และ แอฟริกาใต้ เข้ามาในพอร์ทของกองทุน เนื่องจากตราสารหนี้ดังกล่าวถือว่ามีอันดับความน่าเชื่อดีและให้โอกาสรับผลตอบแทนที่น่าสนใจเมื่อเทียบกับระดับความเสี่ยง
น.ส.ยุพาวดี กล่าวว่า กองทุนเปิดเค ตราสารหนี้ 3 เดือน CK (KFI3MCK) อายุ 3 เดือน ประมาณการผลตอบแทนหลังหักค่าใช้จ่ายกองทุนที่ 2.80% ต่อปี กองทุนเปิดเค ตราสารหนี้ 6 เดือน BH  (KFI6MBH) อายุ 6 เดือน ผลตอบแทนหลังหักค่าใช้จ่ายกองทุนที่ 3.00% และกองทุนเปิดเค ตราสารหนี้ต่างประเทศ 1 ปี BP (KFF1YBP) อายุ 1 ปี ผลตอบแทนหลังหักค่าใช้จ่ายกองทุนที่ 3.20% โดยผู้ลงทุนบุคคลธรรมดาไม่ต้องเสียภาษี 
นอกจากนี้ผู้ลงทุนที่ไม่ต้องการรับความเสี่ยงจากการลงทุนในต่างประเทศ ก็สามารถเลือกลงทุนกับกองทุนเปิดเค คุ้มครองเงินต้น ตราสารหนี้ ไทย 3 เดือน CD (KPPTF3MCD) ซึ่งเน้นลงทุนในพันธบัตรรัฐบาลไทย หรือ พันธบัตรธนาคารแห่งประเทศไทย โดยให้โอกาสรับผลตอบแทนหลังหักค่าใช้จ่ายกองทุนที่ 2.60% ต่อปี